รัฐบาลไทย-ข่าวทำเนียบรัฐบาล-กระทรวงเกษตรฯ เปิดให้ขอรับใบอนุญาตทำประมงพาณิชย์ 5 – 29 กุมภาพันธ์ นี้
วันพุธที่ 5 กุมภาพันธ์ 2563
กระทรวงเกษตรฯ เปิดให้ขอรับใบอนุญาตทําประมงพาณิชย์ 5 – 29 กุมภาพันธ์ นี้
กระทรวงเกษตรฯ เปิดให้ขอรับใบอนุญาตทําประมงพาณิชย์ 5 – 29 กุมภาพันธ์ นี้ เตือนเรือประมงพาณิชย์รักษาสิทธิ ยื่นเรื่องก่อนขึ้นรอบการทําประมงใหม่
นายนราพัฒน์ แก้วทอง ผู้ช่วยรัฐมนตรีประจํากระทรวงเกษตรและสหกรณ์ เปิดเผยว่า กระทรวงเกษตรและสหกรณ์ โดยกรมประมงกําหนดให้ผู้ประสงค์ทําการประมงพาณิชย์ในน่านน้ําไทย ในรอบปีการประมง 2563 – 2564 กําหนดให้มายื่นคําขอรับใบอนุญาตทําการประมงพาณิชย์ ในต่างจังหวัดยื่นได้ที่ ที่ว่าการอําเภอหรือสํานักงานประมงอําเภอติดทะเลทุกแห่ง ในพื้นที่กรุงเทพมหานครยื่นได้ที่สํานักงานประมงพื้นที่กรุงเทพมหานคร กรมประมง ในระหว่างวันที่ 5 – 29 กุมภาพันธ์ 2563 นี้เท่านั้น หากไม่มีใบอนุญาตฯ จะไม่มีสิทธิทําการประมงพาณิชย์ได้ในรอบปีการประมง 2563 – 2564 นี้
ด้านนายบัญชา สุขแก้ว รองอธิบดีกรมประมง กล่าวเพิ่มเติมว่า เนื่องจากใบอนุญาตทําการประมงพาณิชย์ในรอบปีการประมง 2561– 2562 นั้นกําลังจะสิ้นสุดลง ในวันที่ 31 มีนาคม 2563 กรมประมงจึงได้ออกประกาศกรมประมงเรื่อง กําหนดห้วงเวลา หลักเกณฑ์ วิธีการ ขั้นตอนและเงื่อนไขการขอรับใบอนุญาตทําการประมงพาณิชย์ สําหรับปีการประมง 2563 – 2564 พ.ศ. 2563 โดยกําหนดห้วงเวลาให้ชาวประมงมายื่นคําขอ พร้อมเอกสารที่จะยื่นประกอบในการยื่นคําขอ สําหรับเครื่องมือที่ขอรับใบอนุญาตฯ นั้น แบ่งได้เป็นสองกลุ่ม คือ กลุ่มเครื่องมือทําการประมงที่มีประสิทธิภาพสูง มีจํานวน 8 เครื่องมือ ได้แก่ อวนลากคู่ อวนลากแผ่นตะเฆ่ อวนลากคานถ่าง อวนล้อมจับ อวนล้อมจับปลากะตัก อวนครอบปลากะตัก อวนช้อน/ยกปลากะตัก และเรือประกอบเครื่องกําเนิดไฟฟ้า (เรือปั่นไฟ) และกลุ่มเครื่องมือทําการประมงที่มีประสิทธิภาพต่ํา จํานวน 14 เครื่องมือ ได้แก่ อวนครอบหมึก อวนช้อนปลาจะละเม็ด อวนติดตา อวนรุนเคย คราดหอยลาย คราดหอยแครง คราดหอยอื่น ลอบปลา ลอบปู ลอบหมึก ลอบหมึกสาย เบ็ดราว แผงยกปูจักจั่น และเบ็ดมือ
เอกสารหลักฐานที่ต้องใช้ประกอบในการยื่นคําขอรับใบอนุญาตทําการประมงพาณิชย์สําหรับปีการประมง 2563 -2564 ได้แก่
1. บัตรประจําตัวประชาชนของผู้ขอรับอนุญาต ที่ยังไม่หมดอายุ
2. หนังสือรับรองการจดทะเบียนเป็นนิติบุคคล แสดงวัตถุประสงค์ในการประกอบกิจการประมง (กรณีเป็นนิติบุคคล) ที่มีอายุไม่เกิน 3 เดือน
3. หนังสือมอบอํานาจ พร้อมแนบสําเนาบัตรประจําตัวประชาชนผู้มอบอํานาจและผู้รับมอบอํานาจ (กรณีที่มีการมอบอํานาจ)
4. หนังสือรับรองสุขอนามัยเรือประมง (สร.3) (เฉพาะเรือประมงที่ใช้เครื่องมือประมงในการจับสัตว์น้ําและเก็บรักษาสัตว์น้ําไว้ในเรือ)
5. หนังสือยินยอมให้ใช้เรือประมง (กรณีที่มีการถือกรรมสิทธิ์ร่วมหรือมีสิทธิครอบครองในเรือประมงที่ขอรับอนุญาต)
6. แบบแจ้งชื่อเรือประมงที่ผู้ขอรับใบอนุญาตทําการประมงพาณิชย์เป็นเจ้าของกรรมสิทธิ์หรือสิทธิครอบครอง พร้อมทั้งหลักฐานแสดงกรรมสิทธิ์หรือสิทธิครอบครองในเรือแต่ละลํา (กรณีครอบครองเรือประมงมากกว่า 1 ลํา)เรือประมงที่ต้องแจ้ง ได้แก่ เรือที่ใช้ทําการประมง เรือขนถ่ายเพื่อการประมง เรือบรรทุกสินค้าประมงห้องเย็น เรือบรรทุกน้ํามันเพื่อการประมง เรือบรรทุกน้ําจืด เรือบรรทุกผลิตภัณฑ์น้ํามันที่มีจุดวาบไฟต่ํากว่า 60 องศาเซลเซียส (ขนาดตั้งแต่ 30 ตันกรอส แต่ไม่เกิน 1,000 ตันกรอส) หรือเรือบรรทุกผลิตภัณฑ์ที่มีจุดวาบไฟสูงกว่า 60 องศาเซลเซียส (ขนาดตั้งแต่ 30 ตันกรอส แต่ไม่เกิน 1,000 ตันกรอส) ทั้งเรือประมงไทยและเรือประมงต่างชาติ
7. เอกสารหรือหลักฐานที่แสดงว่าคดีอาญาถึงที่สุดแล้ว ผู้ขอรับใบอนุญาตไม่มีความผิด (กรณีขอเครื่องมือประสิทธิภาพสูง ซึ่งไม่มีใบอนุญาตทําการประมงพาณิชย์ รอบปีการประมง 2561 - 2562)
8. เอกสารหรือหลักฐานอื่นใดที่แสดงว่าได้ใช้เครื่องมืออวนครอบ/ช้อน/ยกปลากระตัก ก่อนการตรวจวัด และจัดทําอัตลักษณ์เรือ (กรณีเรือพื้นบ้านหลังการตรวจวัดมีขนาดตั้งแต่ 10 ตันกรอสขึ้นไป)
9. เล่มสําเนาทะเบียนบ้าน/เอกสารหรือหลักฐานอื่นใดที่แสดงว่าผู้ขอรับใบอนุญาตมีภูมิลําเนาอยู่ในพื้นที่ที่จะขอย้ายฝั่ง (กรณีขอย้ายพื้นที่ทําการประมงเครื่องมือประสิทธิภาพสูง)
10. ภาพถ่ายหรือภาพถ่ายดิจิทัลของเรือประมง จํานวน 3 รูป ดังนี้
1.)ภาพอัตลักษณ์เรือที่เห็นชัดเจน จํานวน 1 รูป
2.) ภาพหัวเรือที่เห็นชื่อเรือ ทะเบียนเรือ (กรณีที่ได้รับใบอนุญาตทําการประมงพาณิชย์ อยู่เดิมจะต้องมีเครื่องหมายประจําเรือปรากฏอยู่ในภาพถ่ายด้วย) จํานวน 1 รูป
3.) ภาพถ่ายเรือเต็มลําด้านซ้ายหรือด้านขวา จํานวน 1 รูปกระทรวงเกษตรฯ ขอเน้นย้ําให้พี่น้องชาวประมงที่ประสงค์จะทําการประมงพาณิชย์ในรอบปีการประมง 2563 – 2564 นี้ มายื่นขอรับใบอนุญาตทําการประมงพาณิชย์ ณ ที่ว่าการอําเภอหรือสํานักงานประมงอําเภอติดทะเลทุกแห่ง และสํานักงานประมงพื้นที่กรุงเทพมหานคร กรมประมง ตั้งแต่วันที่ 5 – 29 กุมภาพันธ์ 2563 เท่านั้น เพื่อเป็นการรักษา“สิทธิ” ของตนเองที่จะสามารถทําการประมงพาณิชย์ในรอบปีการประมงที่จะถึงได้อย่างถูกต้องตามกฎหมาย หากไม่มายื่น จะไม่มีสิทธิออกไปทําการประมง ทั้งนี้ ในการพิจารณาการขอรับใบอนุญาตผู้ขอรับอนุญาตและเรือประมงต้องไม่มีลักษณะต้องห้ามในการได้รับอนุญาตให้ทําการประมง ส่วนการจัดสรรใบอนุญาตเป็นไปตามแนวทางและหลักเกณฑ์การจัดสรรใบอนุญาตทําการประมงพาณิชย์ที่คณะกรรมการนโยบายการประมงแห่งชาติเห็นชอบ หากมีข้อสงสัยสามารถสอบถามรายละเอียดเพิ่มเติมได้ที่ สํานักงานประมงอําเภอ หรือสํานักงานประมงจังหวัดท้องที่ติดทะเลทุกแห่ง หรือที่กองบริหารจัดการทรัพยากรและกําหนดมาตรการ กรมประมง โทรศัพท์ 0 2561 1418, 0 2561 4689 และ0 2562 0600 เบอร์ภายใน 2101, 2105
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai